Zhorjelc (AK/SN). Z tójšto zarjadowanjemi chce Zhorjelski wokrjes 2018 dwaj wosebitej jubilejej woswjećić: Wokrjes wobsteji mjeztym dźesać lět. Nimo toho zhladuje stawiznisce a kulturnje na „750 lět Zhorjelski kraj“. Ze zarjadowanjemi ma so zhromadne žiwjenje ludźi zesylnić, kaž projektny manager Peter Schulz připowědźa. Tež komuny chcedźa zapřijeć.
Tuchwilu nastawa kniha „Stawizny a stawiznički w Zhorjelskim kraju“. Na cyłkownje 95 stronach wopisujetaj w njej stawiznarjej dr. Lars Arne Dannenberg a dr. Matthias Donath wažne podawki a wosobiny regiona. Kniha ma w nakładźe 3 000 eksemplarow wuńć. Wudawaćel je Centrum za stawizny a kulturu Niederjahna pola Mišna w nadawku Zhorjelskeho wokrjesa. „Z nowostku chcemy móst natwarić, z kotrymž Mužakowsku kónčinu na sewjeru a Žitawsku na juhu zwjazujemy. Wobě stej stawiznisce ze sobu splećenej“, potwjerdźa Joachim Mühle, nawoda kulturneho zarjada wokrjesa.
szl_Latn szl_Latn